กรมอุตุนิยมวิทยา แจ้งเตือนประชาชนรับมือพายุฤดูร้อนและแนวโน้มพายุหมุนเขตร้อนโมฉะ 8 - 13 พฤษภาคมนี้
นายสมควร ต้นจาน ผู้อำนวยการส่วนพยากรณ์อากาศกลาง กองพยากรณ์อากาศ กรมอุตุนิยมวิทยา กล่าวว่า ในช่วงนี้จนถึงวันที่ 7 พฤษภาคมยังมีอากาศร้อนถึงร้อนจัดหลายจังหวัดยังมีอุณหภูมิสูงเกิน 40 องศาเซียลเซียสได้ ส่วนวันที่ 8 - 13 พฤษภาคมจะมีมวลอากาศเย็นกำลังปานกลางจากประเทศจีน แผ่ลงมาปกคลุมประเทศไทยตอนบน และทะเลจีนใต้ ประกอบกับลมใต้และลมตะวันออกเฉียงใต้ที่พัดปกคลุมประเทศไทยตอนลนมีกำลังแรงขึ้นปะทะกับอากาศร้อนถึงร้อนจัดทำให้มีพายุฤดูร้อนเกิดขึ้น โดยจะมีพายุฝนฟ้าคะนอง ลมกระโชกแรง และลูกเห็บตกบางแห่ง อาจมีฟ้าผ่าเกิดขึ้นได้บางพื้นที่ เริ่มมีผลกระทบบริเวณภาคตะวันออกเฉียงเหนือ และภาคตะวันออกก่อน ส่วนภาคอื่นจะได้รับผลกระทบในระยะถัดไป พร้อมกันนี้ยังได้ติดตามสถานการณ์แนวดน้มพายุหมุนเขตร้อน หรือพายุไซโคลนโมฉะ (Mocha) ที่จะเกิดในมหาสมุทรอินเดีย ก่อตัวในทะเลจีนใต้ช่วงวันที่ 8 พฤษภาคม ซึ่งจะมีศูนย์กลางบริเวณประเทศเมียนมา และบังคลาเทศ แม้ประเทศไทย จะได้รับผลกระทบโดยตรงแต่อิทธิพลจะส่งผลกระทบกับพื้นที่ภาคใต้ โดยเฉพาะบริเวณฝั่งอันดามัน ทำให้มีฝนตกหนัก ได้แก่ จังหวัดพังงา ภูเก็ต กระบี่ รวมถึงภาคกลาง ภาคตะวันออก ภาคตะวันออกเฉียงเหนือและภาคเหนือ โดยคาดว่าในวันที่ 14 พฤษภาคม ที่จะมีการเลือกตั้งสมาชิกสภาผู้แทนราษฎรไทยเป็นการทั่วไปหลายพื้นที่จะมีฝนตกในช่วงบ่ายและค่ำ สำหรับในช่วงวันที่ 8 - 13 พฤษภาคม ขอให้ชาวเรือบริเวณทะเลอันดามันเดินเรือด้วยความระมัดระวังและหลีกเลี่ยงการเดินเรือในบริเวณที่มีฝนฟ้าคะนอง ส่วนเรือเล็กบริเวณทะเลอันดามันตอนบนควรงดออกจากฝั่งและติดตามการแจ้งเตือนภัยจากหน่วยงานที่เกี่ยวข้องอย่างใกล้ชิด